Document ID: 32015D0144

A BIZOTTSÁG (EU) 2015/144 VÉGREHAJTÁSI HATÁROZATA
(2015. január 28.)
az állatbetegségek elleni biztonsági intézkedésekre vonatkozó támogatási kérelmek és kifizetési kérelmek, valamint a velük kapcsolatos információk benyújtására vonatkozó eljárásoknak a 652/2014/EU európai parlamenti és tanácsi rendeletnek megfelelő megállapításáról
(az értesítés a C(2015) 250. számú dokumentummal történt)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az élelmiszerlánccal, az állategészségüggyel és állatjóléttel, valamint a növényegészségüggyel és a növényi szaporítóanyagokkal kapcsolatos kiadások kezelésére vonatkozó rendelkezések megállapításáról, a 98/56/EK, a 2000/29/EK és a 2008/90/EK tanácsi irányelv, a 178/2002/EK, a 882/2004/EK és a 396/2005/EK európai parlamenti és tanácsi rendelet, a 2009/128/EK európai parlamenti és tanácsi irányelv és az 1107/2009/EK európai parlamenti és tanácsi rendelet módosításáról, valamint a 66/399/EGK, a 76/894/EGK és a 2009/470/EK tanácsi határozat hatályon kívül helyezéséről szóló, 2014. május 15-i 652/2014/EU (1) európai parlamenti és tanácsi rendeletre és különösen annak 36. cikke (5) bekezdésére,
mivel:
(1)
A 652/2014/EU rendelet 6. cikkének (1) bekezdésével összhangban a tagállamoknak támogatás ítélhető oda az I. mellékletben felsorolt állatbetegségek egyike előfordulásának megerősítését követően a járvány megfékezése érdekében hozott biztonsági intézkedésekre.
(2)
A hatékony és eredményes pénzgazdálkodás biztosítása és a betegség elleni védekezésről való gyors tájékoztatás érdekében helyénvaló meghatározni a tagállamok számára támogatási kérelmeik és kifizetési kérelmeik benyújtásának határidejét, és rögzíteni a benyújtandó információkat. Különösen a tagállamoknál keletkezett kiadások első és aktualizált becslésének benyújtásáról kell rendelkezni.
(3)
Szükséges meghatározni a nemzeti valutaként nem eurót használó tagállamok kifizetési becslései és kérelmei összegének átváltásakor alkalmazandó árfolyamot.
(4)
Az e határozatban előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
ELFOGADTA EZT A HATÁROZATOT:
1. cikk
Előzetes információk
A tagállamok e rendelet I. mellékletben felsorolt betegségek egyike előfordulásának hivatalos megerősítését követő 30 napon belül előzetes információval szolgálnak az érintett állatok és termékek kategóriáiról, valamint minden egyes kategória piaci értékéről az e határozat I. mellékletében található mintának megfelelő elektronikus fájl használatával.
Ezzel egyidejűleg a tagállamok ismertetik a folyamatban lévő és a tervezett intézkedéseket, valamint a kártérítés körébe tartozó állatok és termékek értékének kiszámítását meghatározó jogszabályokat.
2. cikk
Tájékoztatás a becsült költségekről
A betegség előfordulásának hivatalos megerősítését követő két hónapon belül a tagállamok a 652/2014/EU rendelet 6. cikke (1) bekezdésének megfelelően nyújtják be a támogatási kérelmeiket az e határozat II. mellékletében meghatározott „Előzetes költségvetés” című minta használatával elektronikus fájl útján az alábbi tartalommal:
a)
a tulajdonosoknak fizetett becsült kártérítés a 652/2014/EU rendelet 8. cikke (1) bekezdésének a) és c) pontjában említettek szerint;
b)
a becsült működési költségek a 652/2014/EU rendelet 8. cikke (1) bekezdésének b) és d)-g) pontjában említettek szerint;
c)
adott esetben a betegség felszámolásához elengedhetetlen bármely egyéb költség a 652/2014/EU rendelet 8. cikke (1) bekezdésének h) pontja szerint, a megfelelő indoklás csatolásával.
Az 1. cikkben említett intézkedések ismertetését a támogatási kérelem részének kell tekinteni.
Az első bekezdésben említett információk benyújtását követően a tagállamok kéthavonta aktualizált információkat nyújtanak be az említett bekezdésben szereplő költségekről.
3. cikk
Kifizetési kérelmek
A finanszírozási döntésben meghatározott végső időpontot, vagy a betegség felszámolásának igazolását követő hat hónapon belül - közülük a korábban bekövetkező időpontban - a tagállamok a Bizottságnak a következőket nyújtják be:
a)
a keletkezett támogatható költségekre vonatkozó kifizetési kérelem, e határozat III. mellékletében meghatározott minta használatával elektronikus fájl útján;
b)
a költségeknek a kifizetési kérelmet alátámasztó részletezése a támogatható kiadások különböző kategóriáiban keletkezett és kifizetett költségekről szóló részletes információkkal, e határozat IV. mellékletében meghatározott minta használatával elektronikus fájl útján;
c)
technikai jelentés e határozat V. mellékletének megfelelően.
4. cikk
Átváltási árfolyam
Amennyiben a tagállam esetében keletkezett becsült költség vagy kiadás összegei eurótól eltérő valutában kerültek meghatározásra, az adott tagállam azt az Európai Központi Bank legfrissebb, a támogatás iránt a tagállam által benyújtott kérelem havának első napját megelőző átváltási árfolyamának alkalmazásával átváltja euróra.
5. cikk
Címzettek
Ennek a végrehajtási határozatnak a tagállamok a címzettjei.
Kelt Brüsszelben, 2015. január 28-án.

Labels: 12
15
5
6